## José Antonio Rovira anuncia un primer decret d’ajudes de 6 milions d’euros per al sector cultural afectat per la riuada

*** Este dijous han arribat més béns a l’espai habilitat en Fira València, entre els quals hi ha llibres i documents procedents de Massanassa, de l’arxiu municipal urbanístic de Paiporta, de l’arxiu civil de Catarroja i de l’arxiu municipal d’Alfafar
* Rovira agraïx l’esforç dels tècnics “que estan fent un treball impecable amb l’únic objectiu de recuperar el màxim de béns”
* Cultura està treballant en la recuperació, secatge i neteja de més de 4.000 documents**

El conseller d’Educació, Cultura, Universitats i Ocupació, José Antonio Rovira, ha anunciat un primer decret d’ajudes extraordinàries per a les indústries culturals afectades per la riuada per valor de 6 milions d’euros.

Estes ajudes aniran destinades a facilitar que els sectors culturals puguen reprendre, com més prompte millor, la seua activitat, assumint el finançament del material que precisen els músics, creadors plàstics i audiovisuals, així com el món de les arts escèniques. Estes primeres ajudes extraordinàries comptaran, a més, amb un pla concret de reimpressió de l’estoc perdut de les editorials valencianes.

Rovira ha visitat esta vesprada, acompanyat per la secretària autonòmica de Cultura, Pilar Tébar, i del director general de Cultura, Miquel Nadal, les instal·lacions de Fira València, a on s’està duent a terme el treball de recuperació, secatge i neteja de documents d’arxius, pintura i tèxtil afectats per la riuada.

**50 experts en matèria de restauració**

La Conselleria d’Educació, Cultura, Universitats i Ocupació està coordinant en un espai de més de 6.000 metres quadrats en Fira València prop de 50 experts en matèria de restauració i recuperació cultural, a on realitzen fonamentalment tasques de neteja i secatge de béns, per a posteriorment poder ser restaurats.

En concret, estan treballant els restauradors de totes les especialitats de l’Institut Valencià de Conservació, Restauració i Investigació (IVCR+i), els tècnics de la Direcció General de Cultura, de la de Patrimoni Cultural, del Servici d’Arxius de la Conselleria, restauradors de l’Arxiu del Regne i 12 tècnics mobilitzats pel Ministeri de Cultura, a través del Pla nacional de gestió de riscos i emergències en patrimoni.

En este moment, les instal·lacions de Fira València allotgen més de 4.000 béns mobles, fonamentalment llibres, cartografia i documents, de les zones més afectades per les inundacions.

Entre estos es troben l’arxiu de la Federació Sindical d’Agricultors Arrossers d’Espanya, l’únic que conté la informació de les parcel·les de tots els camps d’arròs d’Espanya i que es trobava allotjat a Alfafar, juntament amb l’arxiu històric d’Alfafar i altres llibres.

El conseller ha agraït a tots els tècnics “que estan fent un treball impecable amb l’objectiu de recuperar el màxim de béns”.

Rovira ha recordat que, una vegada que concloguen les labors d’emergència, “el plantejament és poder fer una restauració més detallada, per a la qual cosa es necessiten recursos urgents i una ràpida disposició d’estos per a poder treballar de manera conjunta i donar resposta a esta situació”.

**Arxius, pintura, tèxtil i paper**

En un recorregut per les instal·lacions de la fira, Rovira ha pogut comprovar l’avanç de les actuacions de secatge de l’arxiu del Museu de la Rajoleria de Paiporta, de l’arxiu municipal de Massanassa, de l’arxiu parroquial de Picanya, de la Biblioteca Històrica d’Algemesí, de l’arxiu civil de Catarroja, de l’arxiu municipal d’Aldaia i de l’arxiu parroquial de Sedaví.

Així mateix, els tècnics estan realitzant labors en pintura, tèxtil i paper, cartells antics de la filmoteca, plans i documentació de municipis com Aldaia, Catarroja, Picanya, Alfafar, Algemesí, Massanassa, Paiporta o Sedaví, entre altres.

Durant este dijous han arribat més béns, llibres i documents de Massanassa, de l’arxiu municipal urbanístic de Paiporta, de l’arxiu civil de Catarroja i de l’arxiu municipal Alfafar.

L’Institut Valencià de Conservació, Restauració i Investigació, dependent de la Conselleria d’Educació, Cultura, Universitats i Ocupació, ja ha aconseguit salvar més de 3.000 documents d’arxius històrics, entre els quals hi ha 2.000 llibres, 400 plànols i manuscrits de Sedaví, Aldaia, Catarroja, Picanya, Alfafar, Algemesí, Massanassa, i Paiporta, entre altres municipis afectats.

La xifra estimada de danys per les inundacions, que engloba la indústria cultural i el patrimoni, ascendix provisionalment a 153.300.000 euros, segons l’avaluació de la Secretaria Autonòmica de Cultura.

Fecha: 28/11/2024